Νόβακ Τζόκοβιτς

Ο Νόβακ Τζόκοβιτς (αγγλ. Novak Djokovic, σερβικά: Новак Ђоковић, προφορά nɔvaːk 'ʥɔːkɔviʨ, 22 Μαΐου 1987-) είναι Σέρβος αντισφαιριστής, σήμερα νο 7 στην παγκόσμια κατάταξη και νικητής 21 τίτλων γκραν σλαμ (πίσω στην σχετική λίστα μόνο από τον  Ναδάλ με 22). Ειδικοί του αθλήματος τον θεωρούν ως τον σπουδαιότερο τενίστα όλων των εποχών στο διαρκές ντιμπέιτ που υφίσταται για τον δικαιούχο αυτής της θέσης ανάμεσα σε αυτόν, τον Ραφαέλ Ναδάλ και τον Ρότζερ Φέντερερ.   

Ήταν στην κορυφή της παγκόσμιας κατάταξης για 373 εβδομάδες, κάτι που αποτελεί ρεκόρ, όπως και το ότι συνολικά 7 ημερολογιακά έτη έχει τερματίσει στην πρώτη θέση της παγκόσμιας κατάταξης. Άλλο ρεκόρ του είναι οι συμμετοχές του σε 32 τελικούς Grand Slam. Ο Σέρβος τενίστας έφτασε στο νο. 1 για πρώτη φορά  όταν, έπειτα από ένα εκπληκτικό σερί 42 νικών το 2011, κατέκτησε τον πρώτο του τίτλο στο Γουίμπλεντον. Το 2008 κατέκτησε το πρώτο Γκραντ Σλαμ της καριέρας του, το Αυστραλιανό Όπεν και έγινε ο πρώτος Σέρβος που κατάφερε κάτι τέτοιο. Την επιτυχία αυτή επανέλαβε το 2011, το 2012, το 2013, το 2015 το 2016 το 2019,  το 2020 καθώς και το 2021. Κατέχει το ρεκόρ κατακτήσεων 9  Αυστραλιανών Όπεν. Είναι, επίσης, ο μοναδικός παίκτης που έχει καταφέρει να κερδίσει και τους εννέα τίτλους του ATP World Tour Masters (που μάλιστα τους έχει κερδίσει από δύο φορές). Το 2021 έγινε ο πρώτος επαγγελματίας τενίστας που κατέκτησε και τα 4 Grand Slam τουλάχιστον από 2 φορές (κατόπιν το έκανε και ο  Ναδάλ  το 2022). Κατέκτησε επίσης, το US Open το 2011, πραγματοποιώντας το ντεμπούτο του ως νούμερο 1 στο ταμπλό ενός Γκραντ Σλαμ. Σε τρεις τελικούς του Γουίμπλεντον , το 2014, το 2015 και το 2019 νίκησε τον Ρότζερ Φέντερερ. Κέρδισε το χάλκινο μετάλλιο για τη χώρα του στους Ολυμπιακούς Αγώνες του Πεκίνου, το 2008 και το Ντέιβις Καπ για λογαριασμό της Σερβίας, το 2010. Συνολικά, έχει κερδίσει 90 τίτλους στα μονά και έναν στα διπλά. 

Συμπεριελήφθη στη λίστα που εξέδωσε το περιοδικό Time για τα «Πρόσωπα με τη Μεγαλύτερη Επιρροή Παγκοσμίως» για το έτος 2012.

Συχνά αποκαλείται με το παρατσούκλι «Νόλε».

Καριέρα 
Το 2007 ήταν φιναλίστ στο Αμερικανικό Όπεν, ενώ έπαιξε σε τρεις τελικούς της σειράς Μάστερς κερδίζοντας στο Μαϊάμι και στον Καναδά. Έφτασε μέχρι τους ημιτελικούς του Γαλλικού Όπεν το 2007, όπως και του Ουίμπλεντον. Τον Ιούλιο του 2007 πλασαρίστηκε στην 3η θέση στη διεθνή κατάταξη.

Στο Αυστραλιανό Όπεν του 2008 κέρδισε στον ημιτελικό τον μεγάλο Ρότζερ Φέντερερ και τον άφησε εκτός τελικού. Ο Τζόκοβιτς κέρδισε σε 4 σετ το Γάλλο Τσονγκά στις 27 Ιανουαρίου του 2008 και κατέκτησε το πρώτο του Γκραν Σλαμ στην καριέρα του.Τον Μάιο έφτασε στα ημιτελικά του Γαλλικού Όπεν για δεύτερη συνεχόμενη χρονιά. Τον Αύγουστο του ίδιου χρόνου, στους Ολυμπιακούς Αγώνες του Πεκίνου, στέφθηκε χάλκινος Ολυμπιονίκης στο Απλό Ανδρών, αφού κέρδισε στον Μικρό Τελικό τον Αμερικανό Τζέιμς Μπλέικ (James Blake). Στον ημιτελικό που είχε προηγηθεί, στις 15.08.2008, έχασε από τον Ραφαέλ Ναδάλ (χρυσό Ολυμπιονίκη εκείνης τής χρονιάς), αλλά πέτυχε το σερβίς με τη μεγαλύτερη ταχύτητα στην ιστορία του τένις (250 χλμ/ώρα).
Επίσης την ίδια χρονιά κατάφερε να φτάσει σε τρεις τελικούς της σειράς Μάστερς κερδίζοντας στην Ρώμη και στο Ίντιαν Γουέλς.

Το 2009 ο Σέρβος τενίστας έφτασε σε πέντε τελικούς της σειράς Μάστερς κερδίζοντας στο Παρίσι τον Γάλλο Γκάελ Μονφίς και χάνοντας σε Ρώμη και Μόντε Κάρλο από τον Ναδάλ, στο Σινσινάτι από το Φέντερερ και στο Μαιάμι απο τον Μάρευ.

Τον Φεβρουάριο του 2010 για πρώτη φορά στην καριέρα του κατάφερε να πλασαριστεί στην 2η θέση της παγκόσμιας κατάταξης αφήνοντας πίσω του τον  Ράφαελ Ναδάλ. Τον Ιούλιο του ίδιου έτους έφτασε ως τα ημιτελικά του Γουίμπλεντον για τρίτη φορά στην καριέρα του ενώ στο Αμερικάνικο Γκραν Σλαμ κατάφερε να αποκλείσει τον Ρότζερ Φέντερερ στα ημιτελικά και να φτάσει στον τρίτο τελικό γκραν σλαμ της καριέρας του όπου ηττήθηκε από τον Ναδάλ.

Το 2011 ξεκίνησε ιδανικά για τον Νόλε. Ο Τζόκερ πήρε τον δεύτερό του τίτλο στην Μελβούρνη, στο όπεν της Αυστραλίας νικώντας τον Βρετανό Άντυ Μάρεϊ με 2-0 αφού στον ημιτελικό γύρο απέκλεισε τον Ρότζερ Φέντερερ. Στη συνέχεια κατάφερε να κερδίσει τον τίτλο στο Ντουμπάι για τρίτη φορά στην καριέρα του επικρατώντας πάλι του Φέντερερ στον τελικό. Διανύοντας εξαιρετική πορεία ο Τζόκοβιτς κατέκτησε και τα δύο πρώτα τουρνουά Μαστερς της σεζόν σε Ίντιαν Γουέλς και Μαιάμι νικώντας  τον Ναδάλ στον τελικό με 2-1 σετ. Όντας σε δαιμονιώδη φόρμα ο τενίστας από το Βελιγράδι που έχει καταπλήξει το παγκόσμιο αθλητικό κοινό κατάφερε να πάρει δύο ακόμη τίτλους. Ο πρώτος στην πατρίδα του, στο τουρνουά του Βελιγραδίου όπου επικράτησε του Ισπανού Λόπεθ στον τελικό και ο δεύτερος στην Μαδρίτη στο τοπικό τουρνουά Μάστερς νικώντας πάλι στον τελικό τον  Ράφα Ναδαλ. Στο τουρνουά Μάστερς της Ρώμης που ακολούθησε ο Νόλε δεν έχασε παιχνίδι. Ο Τζόκοβιτς πήρε τον τίτλο και στην αιώνια πόλη επικρατώντας   για τέταρτη φορά επί του Ναδάλ σε τουρνουά Μάστερς το 2011. Ο Σέρβος  τενίστας παρέμενε αήττητος το 2011 με ένα  καταπληκτικό σερί 42 νικών μέχρι να χάσει στα ημιτελικά του Γαλλικού Όπεν από τον Φέντερερ. Έπειτα ο Τζόκοβιτς κατέκτησε το Γουίμπλετον για πρώτη φορά στην καριέρα του νικώντας τον Ναδάλ στον τελικό και φτάνοντας ταυτόχρονα στην πρώτη θέση της παγκόσμιας κατάταξης.Το επόμενο τουρνουά για τον Σέρβο ήταν το Μάστερς του Καναδά στο Μόντρεαλ. Και εκεί ο Τζόκοβιτς έπαιξε αποφασισμένα από την αρχή της εβδομάδας χωρίς να αφήσει περιθώριο  αντίδρασης στους αντιπάλους του. Έτσι κέρδισε το τουρνουά νικώντας με 2-1 σετ στον τελικό τον Αμερικανό Φις και έγραψε ιστορία καθώς έγινε ο πρώτος τενίστας που καταφέρνει να κερδίσει 5 τουρνουά Μάστερς την ίδια σεζόν. Στην συνέχεια ο Νόλε πήγε στο Οχάιο των Ηνωμένων Πολιτειών διεκδικώντας τον ενδέκατο συνολικά τίτλο Μάστερς στην καριέρα του. Έπειτα από δύο αποτυχημένες προσπάθειες να κερδίσει στο Σινσινάτι χάνοντας σε τελικούς  από τον Μάρει το 2007 και από τον Φέντερερ το 2009, ο Τζόκερ δεν τα κατάφερε και πάλι. Βρέθηκε στον τελικό ξανά με τον Σκωτσέζο όπου στα τέλη του πρώτου σετ ένιωσε ενοχλήσεις στον δεξιό του ώμο. Τελικά στο δεύτερο  σετ ενώ ο Μάρει προηγούνταν με 6-4 3-0 ο Σέρβος παραιτήθηκε από το παιχνίδι καθώς οι ενοχλήσεις στον ώμο του δεν του επέτρεπαν να συνεχίσει το παιχνίδι. Με αυτόν τον τρόπο ο Τζοκοβιτς γνώρισε την δεύτερή του ήττα στο έτος και μείωσε το σερί του στο 57-2. Στη συνέχεια, ο Σέρβος κατέκτησε τον 4ο Γκραν Σλαμ τίτλο της καριέρας του, το US Open 2011, ως το νούμερο ένα του ταμπλό. Ο Τζόκοβιτς τελείωσε τη χρονιά με 10 τίτλους και σαν νούμερο 1 του κόσμου για πρώτη φορά στην καριέρα του.

Το 2012 ξεκίνησε πολύ καλά για τον Νόβακ Τζόκοβιτς αφού κατάφερε να υπερασπιστεί τον τίτλο του στο Αυστραλιανό Όπεν, νικώντας τον Ράφαελ Ναδάλ στον τελικό μετά από 5 ώρες και 53 λεπτά αγώνα. Ο τελικός αυτός είναι και ο μεγαλύτερος σε διάρκεια τελικός Γκραν Σλαμ στην ιστορία του αθλήματος. Στη συνέχεια, ο Τζόκοβιτς κέρδισε τον τίτλο στο Μαϊάμι με νίκη επί του Άντι Μάρει. Ο Τζόκοβιτς ωστόσο δεν μπόρεσε να κατακτήσει τον τίτλο στο Ρολαν Γκαρός, αφού ηττήθηκε στον τελικό από τον Ναδάλ. Ο Σέρβος πρωταθλητής έχασε και την πρώτη θέση στην παγκόσμια κατάταξη καθώς έχασε από τον Ρότζερ Φέντερερ στον ημιτελικό του Γουίμπλντον. Ως νούμερο 2 του κόσμου, συμμετείχε στους Ολυμπιακούς Αγώνες του Λονδίνου, εκπροσωπώντας τη Σερβία. Έμεινε στην 4η θέση του κόσμου, χάνοντας το χάλκινο μετάλλιο από τον Αργεντίνο τενίστα Χουάν Μάρτιν Ντελ Πότρο. 

Η αγωνιστική περίοδος του 2012 ολοκληρώθηκε με τη νίκη του Τζόκοβιτς στους τελικούς του ATP World Tour, το Νοέμβριο του 2012. Ο Σέρβος επικράτησε του Φέντερερ  με 7-6, 7-5 και κατέκτησε τον 6ο του τίτλο για το 2012.

Το 2013 κατέκτησε το μονό του Αυστραλιανού Όπεν και το 2014 του Ουίμπλεντον. Την 1η Φεβρουαρίου 2015 κατέκτησε το απλό των ανδρών στο Αυστραλιανό Όπεν και έγινε ο μοναδικός τενίστας της εποχής του Όπεν που κατέκτησε  5ο τίτλο. Ήταν το 8ο συνολικά Grand Slam της σταδιοδρομίας του. Την ίδια χρονιά κατέκτησε το Γουίμπλεντον και το απλό του Αμερικανικού Όπεν.

Το 2016 ξεκίνησε νικηφόρα για τον Τζόκοβιτς, ο οποίος κατέκτησε το 6ο του Αυστραλιανό Όπεν και τον Ιούνιο το Ρολάν Γκαρός.

Ο Τζόκοβιτς, κατακτώντας το Ρολάν Γκαρός, πέτυχε να κατακτήσει διαδοχικά και τα τέσσερα μεγάλα τουρνουά (Γουίμπλεντον, Όπεν Αυστραλίας, Αμερικής και Ρολάν Γκαρός) ισοφαρίζοντας το ιστορικό ρεκόρ των Ροντ Λέιβερ, Αντρέ Άγκασι, Ρότζερ Φέντερερ και Ραφαέλ Ναδάλ.

Τον Φεβρουάριο του 2020 ο Τζόκοβιτς κατέκτησε ξανά το απλό στο Αυστραλιανό Όπεν και ανέβηκε ξανά στην κορυφή της παγκόσμιας κατάταξης στις 3 Φεβρουαρίου.  Στον τελικό επικράτησε του Αυστριακού Ντομινίκ Τιμ iμε 5 σετ (6-4, 4-6, 2-6, 6-3 και 6-4) στην όγδοη νίκη του στο Αυστραλιανό Όπεν. Έγινε έτσι ο πρώτος πάικτης της εποχής του Όπεν που κέρδισε τίτλους Γκραν Σλαμ σε τρεις διαφορετικές δεκαετίες. Για την 17η του νίκη σε Γκραν Σλαμ έλαβε ως χρηματικό βραβείο το ποσό των 2,5 εκατ. ευρώ.

Τον Ιούνιο του 2021 κέρδισε το Ρολάν Γκαρός για 2η φορά στην καριέρα του απέναντι στον Έλληνα τενίστα Στέφανο Τσιτσιπά (6-7(6-8), 2-6, 6-3, 6-2, 6-4) , εκθρονίζοντας τον << βασιλιά του χώματος >> Ράφαελ Ναδάλ μετά από 5 χρόνια, έχοντας κερδίσει τον μεταξύ τους ημιτελικό. 

Ένα μήνα μετά, στις 11 Ιουλίου 2021 κατέκτησε τον τίτλο του Γουίμπλεντον απέναντι στον Ιταλό τενίστα Ματέο Μπερετίνι (6-7(4-7), 6-4 , 6-4, 6-3) , φτάνοντας συνολικά τους 20 τίτλους Γκραν Σλαμ , ισοφαρίζοντας τους Φέντερερ και Ναδάλ στην 1η θέση με τις περισσότερες κατακτήσεις.

Έναν χρόνο μετά, το 2022, κέρδισε στον τελικό τον Νικ Κύργιος και κατέκτησε τον 7ο του τίτλο στο απλό του Γουίμπλεντον.

Προσωπική ζωή 
Γεννήθηκε στο Βελιγράδι στις 22 Μαΐου 1987 στην τότε Γιουγκοσλαβία. 

Ξεκίνησε να παίζει τένις σε ηλικία 4 ετών. Το καλοκαίρι του 1993, πριν πάει στο δημοτικό, ο εξάχρονος τότε Νόβακ πήγε στις παιδικές κατασκηνώσεις του κλαμπ Teniski Klub Partizan. Εκεί, στην ορεινή τοποθεσία Κοπαόνικ, ο μικρός Νόβακ διακρίθηκε για τις επιδόσεις του, και έτυχε μία μέρα να τον παρατηρήσει η παλιά Σέρβα πρωταθλήτρια του τένις, Γέλενα Γκέντσιτς (Jelena Genčić), η οποία και δήλωσε: "Αυτός ο μικρός είναι το μεγαλύτερο ταλέντο που έχω δει από τότε που είδα πρώτη φορά τη Μόνικα Σέλες!" Με ενέργειες της ίδιας της Γκέντσιτς, που μεσολάβησε, ο μικρός Νόβακ έτυχε της δέουσας προσοχής, στα 12 του γράφτηκε στην Ακαδημία του Πίλιτς, και μετέπειτα σε επαγγελματικό κλαμπ του τένις στο Μόναχο, όπου εκεί ανέπτυξε και ξεδίπλωσε το φυσικό ταλέντο του.

Γνώρισε την γυναίκα του, τότε Γελένα Ρίστιτς (σήμερα Γελένα Τζόκοβιτς) στο λύκειο, αρραβωνιάστηκαν τον Σεπτέμβριο του 2013, παντρεύτηκαν στις 10 Ιουλίου 2014 στο Σβέτι Στέφαν του Μαυροβουνίου, ενώ διατηρούσαν σχέση από το 2005. Έχουν μαζί δύο παιδιά, τον Στέφαν (γεννημένος στις 21 Οκτωβρίου 2014) και την Τάρα (γεννημένη στις 2 Σεπτεμβρίου 2017).

Μιλά πέντε γλώσσες, σερβικά, γερμανικά, γαλλικά, ιταλικά και αγγλικά. 
Οι γονείς του διατηρούν τρία εστιατόρια, το ένα από τα οποία ονομάζεται "Νόβακ". Ο ίδιος κατοικεί στο Μόντε Κάρλο. Είναι φίλος των συμπαικτών του, μεταξύ αυτών είναι ο Ραφαέλ Ναδάλ, ο Ρότζερ Φέντερερ, η Μαρία Σαράποβα και ο Άντυ Ρόντικ.

Η απέλασή του από την Αυστραλία το 2021 

Τον Ιανουάριο του 2022, προσπάθησε να μπει στην Αυστραλία για να αγωνιστεί στο Αυστραλιανό Όπεν, χωρίς να είναι εμβολιασμένος κατά του SARS-CoV-2. Εάν και ίσχυαν αυστηρά μέτρα για την είσοδο στη χώρα είχε λάβει εξαίρεση από τους οργανωτές και το Τμήμα Υγείας της κυβέρνησης της Βικτώρια, παρά την αρνητική εισήγηση του Αυστραλιανού Υπουργείου Υγείας. Η είσοδός του στη χώρα δεν έγινε δεκτή και, παρότι αρχικά δικαιώθηκε στην έφεσή του για παραμονή στη χώρα, ο υπουργός Μετανάστευσης άσκησε το δικαίωμά του και ενέκρινε την απέλασή του. Ο πρωθυπουργός της Αυστραλίας είχε δηλώσει ότι αν δεν είχε ο αθλητής ικανή τεκμηρίωση για την εξαίρεσή του θα «έπαιρνε το επόμενο αεροπλάνο για το σπίτι του».

Τίτλοι και τελικοί καριέρας

Τελικοί Γκραν Σλαμ (32)

Νίκες (21)

Φιναλίστ (11)

Τελικοί στο απλό της σειράς ATP Masters 1000 (54)

Νίκες (38)

Φιναλίστ (17)

Πορεία στους Ολυμπιακοί Αγώνες (1 Χάλκινο Μετάλλιο)

Επαγγελματικά βραβεία
 Παγκόσμιος Πρωταθλητής ITF: 2011, 2012, 2013, 2014, 2015
 Καλύτερος Παίκτης ATP: 2011, 2012, 2014, 2015

Παγκόσμια Ρεκόρ Γκίνες
Έως τον Ιούνιο του 2022, ο Τζόκοβιτς είχε συνολικά 23 Παγκόσμια Ρεκόρ Γκίνες.
 Κερδισμένοι περισσότεροι τίτλοι τένις στο Αυστραλιανό Όπεν (άνδρες)
 Κερδήθηκαν οι περισσότεροι τίτλοι στο Αυστραλιανό Όπεν στο single (open era)
 Ο πρώτος τενίστας που κέρδισε τρεις διαδοχικούς τίτλους Αυστραλιανού Όπεν
 Ο πρώτος παίκτης που πέτυχε ένα "Career Golden Masters"
 Τις περισσότερες εβδομάδες στην πρώτη θέση στο τένις στο μονό (άνδρες)
 Οι περισσότεροι τίτλοι ATP Masters 1000 στο μονό που κατακτήθηκαν σε μια καριέρα
 Οι περισσότεροι τίτλοι ATP Masters 1000 στο μονό που κατακτήθηκαν σε μια σεζόν
 Οι περισσότεροι τελικοί μονό ATP Masters 1000 σε μια σεζόν
 Κέρδισε τους περισσότερους συνεχόμενους αγώνες Masters 1000
 Οι περισσότεροι διαδοχικοί τίτλοι τένις Grand Slam Single ανδρών (open era)
 Κέρδισαν τους περισσότερους διαδοχικούς αγώνες μονού Grand Slam (ανδρών, open era)
 Λιγότεροι αγώνες που ολοκληρώθηκαν για να φτάσει σε ημιτελικό Grand Slam
 Ο πρώτος άνδρας τενίστας που κέρδισε έναν τίτλο Grand Slam στο single σε τρεις διαφορετικές δεκαετίες (open era)
 Ο πρώτος παίκτης που κέρδισε έναν τελικό στο μονό ανδρών του Wimbledon μετά από σωτηρία πόντων αγώνα (open era)
 Πρώτος τελικός ατομικού Grand Slam ανδρών που περιλαμβάνει τάι μπρέικ τελικού σετ
 Οι περισσότεροι αγώνες μονού ATP Tour μεταξύ δύο παικτών (open era)
 Οι περισσότερες συναντήσεις Grand Slam τένις (μονό)
 Οι περισσότερες συνεχόμενες ήττες σε τελικό Grand Slam σε μονό από άνδρα [Ναδάλ εναντίον Τζόκοβιτς]
 Ο μεγαλύτερος τελικός τένις Grand Slam
 Ο μεγαλύτερος σε διάρκεια τελικός σινγκλ του Γουίμπλεντον
 Τα υψηλότερα κέρδη σε μια σεζόν τένις
 Υψηλότερες απολαβές σε καριέρα τένις (άνδρες)
 Τα υψηλότερα κέρδη σε μια σεζόν τένις (άνδρες)

Παραπομπές

Εξωτερικοί σύνδεσμοι 

 Επίσημος ιστότοπος (στα αγγλικά και στα σερβικά)
 Πρόσφατα αποτελέσματα αγώνων του παίκτη
 Πληροφορίες, φωτογραφίες και βίντεο του παίκτη

 
Σέρβοι αθλητές της αντισφαίρισης
Νικητές Αυστραλιανού Όπεν (αντισφαίριση)
Νικητές Γαλλικού Όπεν
Νικητές του Γουίμπλεντον
Νικητές του Αμερικανικού Όπεν
Πρέσβεις Καλής Θέλησης της UNICEF
Αθλητές της αντισφαίρισης στους Θερινούς Ολυμπιακούς Αγώνες 2008
Αθλητές της αντισφαίρισης στους Θερινούς Ολυμπιακούς Αγώνες 2012
Αθλητές της αντισφαίρισης στους Θερινούς Ολυμπιακούς Αγώνες 2016